《春日有事学宫同冯校官登尊经阁次日雨中奉寄》
清代·鲍珍

春阴日日涵朝晖，山城睥睨如重围。匆匆已过二月半，暖风扑鼻香馡馡。

讼牒台符厌遮眼，赏心乐事殊疏稀。偶尔间过矍相圃，广文馆静忘尘机。

梓红主人最心契，舟旋无厌相依依。踏阁攀林兴不浅，凭陵百尺穷纤微。

五峰绵延互钩带，长松野竹连渔矶。溪水靴纹蘸新柳，梨花傅粉桃施绯。

指顾胸眸坐开豁，如蚕出茧马脱鞿。俄晷留连日卓午，归来逸兴犹遄飞。

懊恼春工裂风景，昨朝物态今全非。无事垂帘听疏雨，陌头狼藉愁芳菲。

数盎幽兰作清供，思君闭户摩编韦。《五经》纷纶较同异，门生蓝舆应多违。

拟从渔父借龙具，五湖长往毋庸归。

作者简介：(1690—1748) 清山西应州人，隶汉军正红旗，字冠亭，一字西冈，号辛圃，晚号待翁。贡生。历官长兴知县、嘉兴府海防同知。任事精密，不媚上官，喜与寒士游。生平无日无诗。有《道腴堂全集》。